**Grønnegadecentrets revy er nu på skinner igen.**

**Påskedag, søndag den 10. april 2022 er der premiere på den nye revy.**

Der er nu gået 2 år siden der sidst blev afholdt revy i Grønnegadecentret, og der er naturligt nok brug for flere engagerede pensionister, der kan være med til at få forestillingen til at fungere på et passende professionelt niveau.

Revyen kræver, at der løbende under forestillingerne ydes support til de optrædende på scenen.

Det er i form, **af personer, der hjælper de optrædende**, når de skal kaste sig fra det ene kostume til det andet – uden at deres mikrofon bliver flået af i processen.  
  
Når der i det ene nummer kræves, at der er en dagligstue – eller en hospitalsseng på scenen og i den næste scene en El-bil , så kræver det jo for det første en hvis portion fantasi, men det betyder jo også, at **der skal være nogen til at hjælpe med at få ting og sager ud og ind af scenen.**  
Når der skal være en spot på den sanger, der leverer en uforglemmelig version af ”Hvor skal vi sove i nat” eller en indfølt version af en Edith Piaf sang, så skal der også være **nogen med teknisk indsigt, der kan betjene centerets lyspanel – som ikke er helt enkelt at håndtere.**  
**Vores lydmand** har også givet udtryk for, at han godt kunne bruge noget hjælp.

Og så har for fondsmidler revyen fået anskaffet avanceret hardware og software, så man kan projicere billeder op på bagtæppet, så den rigtige stemning kan skabes i set-uppet. Det kræver jo selvsagt også **indgående forståelse af hvordan noget sådant håndteres**.

**Opgaverne falder ret koncentreret i perioden forud for påsken, hvor der er premiere**.  
  
Kort sagt er der **brug for engagerede pensionister, der kan lidt af hver.** Vi ved I er derude, så kom frit frem.  
  
Lad os allerede nu høre fra dig. **Kontakt Lilli Hauberg på tlf 60 63 46 38 eller på mail Lilli.hauberg@gmail.com**